**МОТИВИ**

**към проекта на Наредба за изменение и допълнение на Наредба № 50 от 19.06.2015 г. за капиталова адекватност, ликвидността на инвестиционните посредници и осъществяването на надзора за спазването им (Наредба № 50)**

В програмите за нормативната дейност на Комисията за финансов надзор (КФН) за 2018 г. е заложено изготвянето на изменение и допълнение на Наредба № 50 от 19.06.2015 г. за капиталова адекватност, ликвидността на инвестиционните посредници и осъществяването на надзора за спазването им (Наредба № 50). В програмите е заложено съобразяване на разпоредбите на наредбата с новия Закон за пазарите на финансови инструменти (ЗПФИ), в сила от 16.02.2018 г. и преодоляване на някои слабости, констатирани при прилагането му.

Във връзка с това е изготвен проект на Наредба за изменение и допълнение на Наредба № 50, който е съобразен с изискванията в ЗПФИ и в Закона за възстановяване и преструктуриране на кредитни институции и инвестиционни посредници. Направени са допълнения, продиктувани от практиката по прилагане на Наредба № 50 относно детайлното регламентиране на елементите и определянето на началния капитал на действащо дружество.

Премахнати са текстовете от наредбата относно критериите, на които инвестиционният посредник следва да отговаря, за да се счита за значим, тъй като същите са уредени на законово ниво в ЗПФИ. Отново, с оглед уредени на ниво закон текстове, са премахнати разпоредбите относно вътрешни планове за възстановяване при ситуация на значително влошаване на състоянието на инвестиционен посредник, както и Приложението към чл. 8.

Променя се режимът на издаване на разрешения и одобрения по наредбата, по ЗПФИ във връзка с пруденциалния надзор и по Регламент (ЕС) № 575/2013, при спазване регламентираните в ЗПФИ и в Закона за Комисията за финансов надзор правомощия на комисията и на заместник-председателя на КФН, ръководещ управление „Надзор на инвестиционната дейност“. Въвежда се минимален срок от 20 работни дни и максимален срок от 30 работни дни за отстраняване на констатирани непълноти или несъответствия или за изискване на допълнителна информация и документи от КФН и задължение за уведомяване на заявителя писмено за взето решение в рамките на 3 дни.

Във връзка с направени предложения от страна на Българската асоциация на лицензираните инвестиционни посредници, вх. № 23-00-99/18.12.2017 г., е преразгледан режимът относно политиките за възнагражденията на инвестиционния посредник, регулиращи изплащането на променливо възнаграждение за определени категории персонал. Предложението е съобразено с целта и изискванията на Директива 2013/36/ЕС на Европейския парламент и на Съвета от 26 юни 2013 година относно достъпа до осъществяването на дейност от кредитните институции и относно пруденциалния надзор върху кредитните институции и инвестиционните посредници (Директива 2013/36/ЕС). С предложената промяна в режима се преодолява възможността изискванията на наредбата да бъдат непропорционални на мащаба на дейността на инвестиционния посредник.

Наредбата за изменение и допълнение на Наредба № 50 няма да доведе до допълнителни разходи от бюджета на Комисията за финансов надзор, както и не се очаква изразходване на допълнителни средства от страна на поднадзорните лица.

Следва да се посочи, че предложените с проекта на наредбата изменения и допълнения не противоречат на разпоредбите на правото на Европейския съюз.